लवलीन-बिल्कुल खींचती हूँ। जैसे बिल्ली और शेर एक ही जाति के होते हुए भी अलग-अलग हैं, वैसे ही मानव होते हुए भी स्त्री-पुरुष की मनोरचना अलग-अलग है। उनकी समाजीकरण की प्रक्रिया, व्यक्तित्व-निर्माण की प्रक्रिया हमारे समाज में नितांत भिन्न हैं। जाहिर है, लेखन भी भिन्न होगा। स्त्री जब लिखती है तो वह आत्मानुभव होता है। पुरुष जब स्त्री के बारे में लिखता है तो वह परानुभव होता है। स्त्री की भाषा और शैली भी भिन्न होती है। वह न केवल क्या हो रहा है लिखती है, बल्कि क्या होना चाहिए, यह भी लिखती है। उसका आवेग, उसकी लाल बिन्दी का ओज, उसकी चूड़ियों की खनक, उसके बालों की उड़ान, उसके लिबास और उसके रंग, उसकी खुशबू उसके रचे साहित्य में इतने अनूठे ढंग से गुंफित होती है कि पाठक बरबस शब्दों को पकड़ मोहाविष्ट हो कहानी के साथ बहुत सरलता से यात्रा पर निकल पड़ता है। यही स्त्री-लेखन की लोकप्रियता का राज़ है। दूसरा फर्क यह है कि सेकेंड सेक्स होने के कारण सदियों की पीड़ा और संघर्ष जो कि स्त्री-जीवन का अनिवार्य हिस्सा है, वह निजी होते हुए भी सामाजिक होता है जिससे हर लेखनी संघर्ष कर रही है। पूरे विश्व में छिड़ी यह लड़ाई जिसका कोई काडर नहीं है, मैनिफिस्टो नहीं है, संघर्ष के आंदोलन का नेतृत्व करनेवाला कोई नहीं है फिर भी हर स्त्री के जीवन में यह लड़ाई छिड़ती है और यह चीज़ अनायास ही स्त्रियों को संगठित कर जाती है। पुरुष को पुरुष-प्रधान समाज से शक्ति, सत्ता, स्वतंत्रता और अधिकार मात्र पुरुष होने की वजह से जन्म के साथ सहज सुलभ हो जाते हैं। स्त्री को इन्हें संघर्ष कर, सिद्ध कर प्राप्त करना पड़ता है।